En 14-årig dreng er sigtet for at have sat ild til container i Aalborg Øst

En container ved Fakta på Saltumvej i Aalborg Øst blev natten til tirsdag sat i brand. Det er blot den seneste af mange containerbrande, der har raset i Aalborg Øst siden fredag. Et vidne så branden blive antændt og har til Nordjyllands Politi fortalt, at seks drenge var samlet om containeren inden branden og at det var en af disse, der startede branden. - Vidnet kunne kende drengen, der blev set starte branden, og vi tog siden kontakt til ham, og har sigtet ham for ildspåsættelse. Det fortæller vagtchef ved Nordjyllands Politi Mogens Hougesen. Det skal nu efterforskes, om det virkelig var den 14-årige der startede branden på Saltumvej, ligesom det skal undersøges, om han eller andre af de unge mennesker, der blev set mandag, kan sættes i forbindelse med nogle af de andre brande, der har været i området.